सिविल एरिया कमेटी की बैठक में बोर्ड के सदस्य एडविन हरमन ने साफ-सफाई व्यवस्था चरमराने पर नाराजगी जताई। हरमन ने व्यवस्था सुधारने संबंधी कुछ सुझाव भी दिए। इस पर मुख्य अधिशासी अधिकारी योगेश कुमार ने सभी वार्डों का निरीक्षण कर व्यवस्था सुधारने का आश्वासन दिया। बदायूं रोड पर टोल टैक्स के मसले पर आवश्यक सुझाव देने के लिए सदस्यों की कमेटी भी बनाई गई। बैठक में निर्णय लिया गया कि पूर्व ठेकेदार को ब्लैक लिस्ट कर दूसरे ठेकेदार को ठेका देने की प्रक्रिया पूरी की जाएगी। कमेटी ने सदर बाजार में एटीएम लगाने की भी स्वीकृति दे दी। इसके अलावा सदस्यों ने कैंट जनरल हॉस्पिटल में चिकित्सकों की ओर से की जा रही लापरवाही से व्यवस्थाओं के बिगड़ने पर खूब हंगामा किया। इस पर हॉस्पिटल का औचक निरीक्षण करने का निर्णय लिया गया। एसईएमओ ब्रिगेडियर यूबी मिश्रा ने कहा कि जल्द ही अस्पताल की व्यवस्था सुधारी जाएगी। बैठक में ओम प्रकाश जेपी, मदन सिंह बिस्ट, वीरवती यादव, साधना जोशी, एडविन हरमन, भरत सिंह सोलंकी, अशरफ खां आदि मौजूद रहे।